Document ID: 32009D0810

KOMMISSIONENS BESLUTNING
af 22. september 2008
om udformning af den standardformular til rapportering, der er omhandlet i artikel 17 i Europa-Parlamentets og Rådets forordning (EF) nr. 561/2006
(meddelt under nummer K(2008) 5123)
(EØS-relevant tekst)
(2009/810/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 561/2006 af 15. marts 2006 om harmonisering af visse sociale bestemmelser inden for vejtransport og om ændring af Rådets forordning (EØF) nr. 3821/85 og (EF) nr. 2135/98 samt ophævelse af Rådets forordning (EØF) nr. 3820/85 (1), særlig artikel 25, stk. 2,
under henvisning til udtalelse fra det udvalg, der er nedsat i henhold til artikel 18, stk. 1, i Rådets forordning (EØF) nr. 3821/85 af 20. december 1985 om kontrolapparatet inden for vejtransport (2), og
ud fra følgende betragtninger:
(1)
Den standardformular, der er omhandlet i artikel 17, stk. 1, i forordning (EF) nr. 561/2006, bør anvendes, når medlemsstaterne hvert andet år sender Kommissionen de nødvendige oplysninger med henblik på udarbejdelse af en beretning om anvendelsen af forordningen og forordning (EØF) nr. 3821/85 og om udviklingen inden for de pågældende områder.
(2)
Den tidligere standardformular, som blev fastlagt i medfør af Kommissionens beslutning 93/173/EØF (3), bør nu ajourføres for at tage højde for bl.a. udviklingen i Fællesskabets regler for køre- og hviletid.
(3)
De nye rapporteringskrav, som blev indført ved forordning (EF) nr. 561/2006 og Europa-Parlamentets og Rådets direktiv 2006/22/EF (4), som fastlægger minimumsbetingelser for dens gennemførelse, omfatter navnlig oplysninger om nationale undtagelser, som medlemsstaterne har givet i medfør af artikel 13, stk. 1, i forordning 561/2006, og nøjere oplysninger om kontrol af køretøjer.
(4)
Europa-Parlamentets og Rådets direktiv 2002/15/EF af 11. marts 2002 om tilrettelæggelse af arbejdstid for personer, der udfører mobile vejtransportaktiviteter (5), supplerer bestemmelserne om køretid, pauser og hviletid, der er fastsat i forordning (EF) nr. 561/2006.
(5)
I henhold til artikel 13, stk. 1, i direktiv 2002/15/EF fremsender medlemsstaterne hvert andet år en rapport om direktivets gennemførelse. Denne toårige periode falder sammen med den periode, der er fastsat i artikel 17, stk. 1, i forordning (EF) nr. 561/2006.
(6)
Det vil derfor af hensyn til en mere enkel administration og en effektiv overvågning af virkningen af Fællesskabets regler på området være hensigtsmæssigt at gøre det muligt at medtage disse oplysninger på standardformularen -
VEDTAGET FØLGENDE BESLUTNING:
Artikel 1
Den standardformular, der er omhandlet i artikel 17, stk. 1, i forordning (EF) nr. 561/2006, udformes i overensstemmelse med modellen i bilaget til denne beslutning.
Artikel 2
Beslutning 93/173/EØF ophæves.
Henvisninger til den ophævede beslutning gælder som henvisninger til nærværende beslutning.
Artikel 3
Denne beslutning er rettet til medlemsstaterne.
Udfærdiget i Bruxelles, den 22. september 2008.

Labels: 12
8
9
15